ارثر سيسيل البورت Arthur Cecil Alport كان دكتور من جنوب افريقيا. ارثر سيسيل البورت من مواليد يوم 25 يناير سنة 1880 فى بيوفورت ويست, بمنطقة كارو فى مقاطعة كيب الغربيه بجنوب افريقيا, سافر بريطانيا عشان يدرس طب و بعد تخرجه فى جامعة ادنبره سنة 1905, رجع بلده و اشتغل بالطب فى جوهانسبرج و كان عنده فيها منجم صغير للدهب عرف بعدين انه موش منتج, و فضل يشتغل فى جوهانسبرج تسع سنين. خدم البورت فى الفيلق الطبى بالجيش الملكى البريطانى فى جنوب غرب افريقيا الالمانيه بعدين فى مقدونيا وسالونيكى و اشتغل فى الفترتين دول اخصائى للامراض الباطنة بمستشفى هربرت الملكى فى ضاحية وولويتش اللندنيه. اتسرح البورت بعد ما الحرب العالمية الاولى خلصت برتبة ميجور (رائد), و اشتغل ممارس عام فى ريف انجلترا, و بعدين اخصائى لامراض المناطق الحارة فى وزارة المتقاعدين بلندن, و فى اكتوبر 1921 بدا يشتغل تحت رئاسة البروفيسور فردريك صمويل لانجميد (1879 ـ 1969) مدير مساعد لوحدة الامراض الباطنة اللى كانت اتعملت قريب فى مستشفى سانت مارىى فى بادنجتون, و هوا الموقع اللى اشتغل فيه 14 سنه. فى سنة 1937 البورت جيه القاهرة ـ بنصيحة السير الكسندر فليمنج ـ و اشتغل استاذ للطب الاكلينيكى بمدرسة طب قصر العينى بجامعة فؤاد الاول.